7.2.2023.
LV
Eiropas Savienības Oficiālais Vēstnesis
C 47/197 Trešdiena, 2022. gada 6. jūlijs
47. norāda, ka veselības aprūpes pieejamību var negatīvi ietekmēt intersekcionālās diskriminācijas apvienotā ietekme; aicina dalībvalstis nodrošināt vispārēju un pieejamu veselības aprūpi, tostarp specializētus garīgās veselības pakalpojumus, un steidzami novērst šķēršļus, kas traucē saņemt veselības aprūpi visiem, tostarp migrantiem, kuru administratīvā situācija ir neregulāra, īpašu uzmanību pievēršot sievietēm visā to daudzveidībā; uzsver, ka veselības aprūpes pieejamību nekādā gadījumā nedrīkst ierobežot nezināšana, aizspriedumi vai stigmatizācija; uzsver, ka veselības aprūpes speciālistiem ir svarīgi sniegt humānu, nediskriminējošu un netiesājošu aprūpi, ievērojot brīvu, iepriekšēju un apzinātu piekrišanu un pacientu tiesības; norāda, ka būtiski trūkst datu par sievietēm no atstumtām grupām un migrantēm, kurām ir pieejami veselības aprūpes pakalpojumi, jo īpaši garīgās veselības aprūpes pakalpojumi; 48. aicina dalībvalstis ņemt vērā to, ka veselības aprūpes diagnostikas pieejamību vēl vairāk ietekmē intersekcionālā diskriminācija, jo īpaši attiecībā uz reproduktīvo veselību un sevišķi attiecībā uz melnādainām sievietēm, sievietēm ar citu ādas krāsu un mazākumtautību sievietēm; atgādina, ka seksuālā un reproduktīvā veselība un tiesības ir cilvēka pamattiesības, kurām jābūt droši un likumīgi pieejamām visiem cilvēkiem to daudzveidībā; 49. aicina dalībvalstis pieņemt un īstenot stratēģijas, politiku un programmas, lai veicinātu atstumto sieviešu grupu seksuālo un reproduktīvo veselību un tiesības un lai izskaustu sistēmiskos, finansiālos, juridiskos, praktiskos un sociālos šķēršļus, ar kuriem tās saskaras, un nodrošinātu, ka seksuālā un reproduktīvā veselība un tiesības tiek aizsargātas un ievērotas visās dalībvalstīs; aicina dalībvalstis veicināt ģimenes plānošanu un visaptverošu, vecumam atbilstošu seksuālo izglītību un palīdzēt sievietēm neaizsargātās vai nedrošās situācijās piekļūt bezmaksas kontracepcijai visās tās dažādajās formās, kā arī nodrošināt, ka viņas nesaskaras ar diskriminējošu praksi veselības aprūpes pakalpojumu pieejamībā; 50. mudina dalībvalstis nodrošināt pieejamas un pārredzamas tiesiskas dzimuma atzīšanas procedūras, kuru pamatā ir pašnoteikšanās tiesības un kuras atbilst Pasaules Veselības organizācijas ICD-11, atzīt transpersonas, nebināras personas un interseksuāļus un novērst tādus šķēršļus kā obligātas ķirurģiskas iejaukšanās vai obligātas psiholoģiskas konsultācijas; mudina dalībvalstis aizliegt interseksuāļu dzimumorgānu kropļošanu un nodrošināt, ka interseksuāliem zīdaiņiem zīdaiņa vai bērnības laikā netiek veikta medicīniska vai ķirurģiska ārstēšana, kas nav saistīta ar dzīvības glābšanu; 51. aicina dalībvalstis izbeigt piespiedu sterilizāciju, piespiedu abortus un piespiedu kontracepciju, tostarp attiecībā uz sievietēm ar invaliditāti un romu tautības sievietēm, un transpersonu medicīnisku ārstēšanu, kā arī ievērot viņu fizisko un miesas neaizskaramību; aicina dalībvalstis nodrošināt efektīvus un savlaicīgus tiesiskās aizsardzības līdzekļus visiem piespiedu un obligātās sterilizācijas un piespiedu laulības šķiršanas upuriem, tostarp izveidojot efektīvas kompensācijas sistēmas; 52. atgādina, ka klimata pārmaiņas un to sekas nesamērīgi ietekmē sievietes visā viņu daudzveidībā, jo īpaši tās, kuras saskaras ar intersekcionālās diskriminācijas veidiem marginalizētās situācijās un konflikta apstākļos; aicina Komisiju un dalībvalstis nodrošināt, lai visos pasākumos klimata jomā tiktu ņemta vērā intersekcionāla perspektīva, tostarp attiecībā uz dzimumu un rasi, un lai šajā nolūkā tiktu īstenoti mērķtiecīgi fondi un pasākumi, kā arī lai tiktu nodrošināta sieviešu visā to daudzveidībā vienlīdzīga līdzdalība lēmumu pieņemšanas struktūrās starptautiskā, Eiropas, valstu un vietējā līmenī; 53. mudina dalībvalstis ātri, efektīvi un koordinēti rīkoties, lai aizsargātu cilvēktiesības un risinātu seksuālās un reproduktīvās veselības vajadzības sievietēm un meitenēm, kā arī nelabvēlīgos apstākļos esošiem iedzīvotājiem, kurus skāris konflikts Ukrainā; o o 54.
o
uzdod priekšsēdētājai šo rezolūciju nosūtīt Padomei un Komisijai.